Den 25-årige syrienkriger Enes Ciftci mister sit danske statsborgerskab.

Det har Højesteret netop afgjort.

Højesteret idømmer Enes Ciftci seks års fængsel, fratagelse af statsborgerskabet og udvisning for altid, blandt andet fordi syrienkrigeren tilbage i 2013 og 2015 lod sig hverve til terrororganisationen Islamisk Stat.

Sagen er speciel, fordi Østre Landsret tilbage i marts for første gang i Danmark besluttede at tage statsborgerskabet fra en person, der er født og opvokset i Danmark.

Tidligere har kun én person mistet sit danske statsborgerskab på grund af kriminalitet.

Det skete i juni 2016, hvor Højesteret besluttede at tage det danske statborgerskab fra 'Boghandleren fra Brønshøj,' Said Mansour, som også var marokkansk statsborger. Han blev dømt for at have opildnet til og støttet terrorisme.

Said Mansour er dog ikke født i Danmark, men først kommet til landet som voksen.

Læs også : Retskorrespondent: Udvist syrienkriger bliver ikke nødvendigvis smidt ud af Danmark

I sagen mod Enes Ciftci - der også er tyrkisk statsborger - fandt Retten i Glostrup i sommeren 2016 frem til, at han skulle idømmes syv års fængsel for at lade sig hverve til terrororganisationen Islamisk Stat (IS), have forsøgt at støtte IS økonomisk og for offentligt at have støttet terrorhandlinger.

Byretten mente dog ikke, at man skulle tage det danske statsborgerskab fra ham eller udvise ham.

Østre Landsret kom frem til et andet resultat i marts i år.

Her slog dommen fast, at Enes Ciftci skulle have seks års fængsel, frakendes sit statsborgerskab og udvises af Danmark for altid.

I begrundelsen lød det, at der var tungtvejende grunde til at tage statsborgerskabet fra manden og udvise ham, selvom han er født og opvokset i Danmark.

Retten lagde vægt på, at manden to gange tilbage i 2013 lod sig indskrive som kæmper hos IS, hvor han modtog træning og brugte våben, mens han også havde forsøgt at støtte IS økonomisk med 20.000 kroner og havde rost Omar El-Husseins terrorhandlinger offentligt på internettet efter angrebet i København i 2015.